Igualtat llança la campanya 'Espill de carrer' contra la violència de gènere
07 de novembre 2022

![](/media/d2phgin0/img-20221022-wa0022.jpg?width=850&height=531.25)

L'Àrea d'Igualtat de l'Ajuntament de Sagunt ha llançat la campanya _Espill de carrer_ per a la sensibilització i conscienciació entorn de la violència de gènere i amb l'objectiu de conscienciar i implicar la ciutadania del municipi, instant la societat a estar alerta davant la violència, visibilitzant-la, per a contribuir a acabar amb ella.

La iniciativa es va posar en marxa fa uns dies i finalitzarà al desembre, serà itinerant i se situarà al llarg d'este període en diferents espais del municipi, així com també en centres d'Educació Secundària.

Amb _Espill de carrer_, acció performativa a partir de la peça del dissenyador saguntí Ramón Roselló, i mitjançant l'enregistrament de les reaccions de la ciutadania al carrer, es pretén aconseguir un reflex verídic d'opinió, percepcions i propostes de solució davant les violències exercides contra les dones.

L'alcalde de Sagunt i regidor d'Igualtat, Darío Moreno, ha declarat que «e**sta és una iniciativa que sorgix arran d'una proposta artística per a un cartell del 25 de Novembre, però degut precisament al material que implica, a l'espill, un material reflector, no podíem adaptar-la als usos que li donem a eixe cartell, per a fullets, per a impressions, en periòdics, etc. No obstant això, ens va encantar la idea perquè considerem que recull molt bé el que hem de fer per a acabar amb la violència de gènere. Està en la voluntat de tots i de totes acabar amb esta xacra social i que tots ens hem de mirar davant l'espill i veure allò que podem fer per a acabar amb la violència contra les dones**».

La peça té unes dimensions de dos metres d'altura i un d'amplària, està retolada en vinil platejat a manera d'espill on es pot llegir en la seua part superior: _Parem la violència contra les dones_, i davant els ulls dels qui accepten la invitació es llegirà una altra frase: _Veus la solució?_

L'enregistrament tindrà com a finalitat la projecció de l'experiència al desembre per a poder obrir una taula redona ciutadana al voltant de la temàtica relacionada amb la lluita contra la violència de gènere. L'audiovisual serà a càrrec de la productora local Elephant Room i la campanya està coordinada juntament amb Sergi Juesas de Camí de Nora.

«N**aturalment, la majoria de la societat espanyola té assumits estos postulats feministes perquè hem avançat un llarg camí però continua quedant per fer, continuen quedant micromasclismes, continua havent-hi un cert caldo de cultiu que al final acaba sent l'atmosfera perfecta perquè estes persones masclistes i violentes acaben agredint a dones a diferents nivells. Precisament per això tots i totes tenim un paper que jugar i, per això, ens hem de mirar davant l'espill i pensar: què puc fer jo?**», ha puntualitzat Moreno.

![](/media/pveetaux/img-20221022-wa0023.jpg?width=850&height=531.25)

*   [](http://www.facebook.com/sharer.php?u=https://aytosagunto.es/va/actualitat/igualtat-llanca-la-campanya-espill-de-carrer-contra-la-violencia-de-genere/ "Facebook")
*   [](http://twitter.com/share?url=https://aytosagunto.es/va/actualitat/igualtat-llanca-la-campanya-espill-de-carrer-contra-la-violencia-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/igualtat-llanca-la-campanya-espill-de-carrer-contra-la-violencia-de-genere/ "Linked In")
*   [](mailto:?body=https://aytosagunto.es/va/actualitat/igualtat-llanca-la-campanya-espill-de-carrer-contra-la-violencia-de-genere/)